བླ་སྒྲུབ་འདོད་འབྱུང་རིན་ཆེན་གྱི་ཆ་ལག་བཞུགས།
༄༅།། རང་རིག་བླ་མ་ལ་ཕྱག་འཚལ།། བླ་སྒྲུབ་འདོད་འབྱུང་རིན་ཆེན་ལ། འཇུག་འདོད་རྣལ་འབྱོར་སྤྲོས་པ་ཅན།།
དཀྱིལ་འཁོར་བཅའ་བར་འདོད་པ་ན།། བུམ་པ་སྐུ་གཟུགས་གླེགས་བམ་ཕྲེང་།། བླ་མ་བསྒྲུབ་པའི་རྟེན་དུ་བཀོད།།
དང་པོ་སྦྱང་སྤེལ་བྱ་བ་ནི། རང་ཉིད་གཤེན་ལྷའི་ཐུགས་ལས་སུ།། རཾ་ཡཾ་མཾ་གསུམ་འཕྲོས་
པ་ལས།། མེ་ཆུ་རླུང་གསུམ་གྱུར་ནས་སུ།། མི་གཙང་མཚན་མ་སྲེག་གཏོར་བཀྲུས།
ཨ་མཱཾ་ཧཱུྃ་གསུམ་འཕྲོས་པ་ལས།། ཨ་ཡིས་ཕྱི་སྣོད་ཀ་པཱ་ལ། མཱཾ་ལས་ཟག་མེད་བདུད་
རྩི་འཁྱིལ། ཧཱུཾ་གིས་མཆོད་པའི་ལྷ་མོས་འབུལ།། དེ་ནས་ཚིག་འདིས་གསལ་གདབ་བྱ། ཡེ་སྟོང་
བདེ་ཆེན་བོན་དབྱིངས་སུ། ཡེ་གསལ་འཛིན་མེད་རྟེན་བཀོད་པས།། ཡེ་གྲོལ་བླ་
མ་བརྟེན་བཅས་ལ།། ཡེ་དག་ཆེན་པོར་བཞུགས་སུ་གསོལ།། ད་ནི་ཚོགས་མཆོད་འབུལ་བ་
ལ། འདི་ལྟར་སྣང་གྲགས་མ་ལུས་ཀུན།། གདོད་ནས་ཚོགས་མཆོད་གྱུར་པ་ལ། ཆེད་དུ་བསྒྲུབ་བྱར་མ་མཆིས་ཀྱང་༎
རྣལ་འབྱོར་དམིགས་པའི་མཚོན་བྱེད་དུ།། འབྲུ་སྣའི་ཕྱེ་མ་ཆང་གིས་རྫིས།། དཀར་མངར་བཟང་སྨན་དག་ཀྱང་
བཏབ། ཞི་ཚོགས་ནུ་དབྱིབ་ནོར་བུས་བརྒྱན།། ཕྱི་རོལ་བཟའ་བཏུང་རིགས་གྱུར་པ།། གང་འཛོམ་ཕུན་སུམ་ཚོགས་
པ་སྤུངས།། མདུན་སྟེགས་ལ་དགོད་རྣལ་འབྱོར་པས།། རིག་པའི་གསལ་ངར་ཆེར་བསྐྱེད་ཅིང་།། སྣང་ཞིང་སྲིད་
པའི་ཁམས་མ་ལུས༎ བདེ་སྟོང་སྒྱུ་མའི་རོལ་རྩལ་ཏུ། མ་འགགས་འགག་མེད་ཆེན་པོ་རུ།། མ་འདྲེས་ཡོངས་སུ་གསལ་་
གདབ་ལ། འདི་ལྟར་ཡང་ནི་བརྗོད་བྱ་སྟེ།། སྣང་ཞིང་སྲིད་པའི་འཇིག་རྟེན་ཁམས།། གདོད་
ནས་མ་བཅོས་རིག་པའི་རྩལ༎། སྤང་བླང་དགག་སྒྲུབ་མཐའ་དང་བྲལ།། དུ་མ་རོ་
གཅིག་ཚོགས་མཆོད་བཤམས༎ གཉིས་པ་རྟོག་པ་སྦྱོང་བ་ནི། གཙང་སྨེ་གཉིས་རྟོག་འཛིན་
པའི་སེམས།། རང་ཤར་རང་གྲོལ་གཉུག་མའི་ངང་།། རྣམ་རྟོག་རྗེས་མེད་དབྱིངས་
སུ་ཡལ།། ཐམས་ཅད་དག་པ་རབ་འབྱམས་ཞིང་།། གསུམ་པ་ཚོགས་ལ་སྤྱན་འདྲེན་ནི། འཇིག་
27

ཀུན་མཁྱེན་ཤར་རྫ་པ་བཀྲ་ཤིས་རྒྱལ་མཚན་གྱི་གསུང་འབུམ།
བྲལ་མེད་པའི་གནས་མཆོག་ནས།། གསལ་སྒྲིབ་མེད་པའི་བླ་མ་ཉིད། འགྲོ་འོང་
མེད་པར་འདིར་གཤེགས་ལ༎ འདུ་འབྲལ་མེད་པར་ཏིཥྛ་ལྷན།། བཞི་པ་ཚོགས་ཀྱི་སྦྱོར་
སྒྲོལ་ནི།། ཟག་བཅས་ཟག་མེད་ཀློང་དུ་སྦྱོར༎ དངོས་འཛིན་དངོས་མེད་དབྱིངས་སུ་
བསྒྲལ།། བདག་འཛིན་ཉོན་མོངས་གཏན་བརླགས་ཏེ།། འཕོ་མེད་ཚོགས་ཆེན་ཨ་
ལ་ལ།། ལྔ་པ་ཚོགས་མཆོད་འབུལ་བ་ནི།། རང་སྣང་འཛིན་མེད་ཚོགས་གཞོང་དུ།། རང་རྩལ་
འགགས་མེད་ཚོགས་ཀྱིས་བཀང་།། རང་རིག་དོན་གྱི་ལྷ་ལ་འབུལ། ཚོགས་གཉིས་
གཏེར་ལ་ལོངས་སྤྱོད་གསོལ༎ དྲུག་པ་བཤགས་པ་བྱ་བ་ནི།། རང་རིག་ཡེ་ཤེས་སྒྲོན་གསལ་
བས།། མ་རིག་འཁྲུལ་རྟོག་དབྱིངས་སངས་ཏེ།། བཤགས་བྱ་བཤགས་བྱེད་རྟོག་
ཚོགས་ཀུན།། གདོད་མའི་ཀློང་དུ་ས་མ་ཡཱ།། བདུན་པ་འགུག་པ་འདི་བཞིན་བྱ འགྱུར་མེད་
ལྟ་བའི་ཀློང་ཆེན་དུ། སྣང་ཞིང་སྲིད་པ་མ་ལུས་ཀུན།། འཆོར་བ་མེད་པར་འདིར་
ཁུག་ལ། རང་རིག་ངང་དུ་གནས་གྱུར་ཅིག །བརྒྱད་པ་བསྒྲལ་བ་བྱ་བ་ནི། དང་པོའི་སངས་
རྒྱས་ཀ་ནས་དག །ཡེ་ནས་གསོད་གསོ་གཉིས་ལས་འདས།། གཉིས་འཛིན་འཁྲུལ་
པའི་རྣམ་རྟོག་ཀུན༎ བདག་མེད་སྟོང་པའི་ཀློང་དུ་བསྒྲལ།། དགུ་པ་དབྱིངས་སུ་བསྟབ་པ་
ནི། མཚན་མ་ལྡང་བའི་རྟོག་ཚོགས་ཀུན།། རང་བྱུང་ཡེ་ཤེས་ངང་དུ་བསྟབ།། འཁོར་
འདས་གཉིས་མེད་རིག་པའི་རྩལ༎ ཐིག་ལེ་ཉག་གཅིག་ངང་དུ་ཧཱུཾ༎ བཅུ་པ་ཐུགས་དམ་
རྒྱུད་བསྐུལ་ནི། སྐྱེ་མེད་གདལ་པའི་ཀློང་ཡངས་སུ།། འགག་མེད་རང་གསལ་ཁྱེའུ་ཡིས།།
གཉིས་མེད་རྩལ་གྱི་ཚོགས་ཆེན་གྱིས། རང་རིག་བླ་མ་དབྱིངས་བསྐངས་བཞིན།།
དིང་འདིར་དེ་བཞིན་བདག་བསྒྲུབ་ཀྱི།། སྐྱབས་གནས་བླ་མ་མྱུར་འགྲུབ་ཤོག །བཅུ་
གཅིག་སྐང་ཆེན་སྤྲོས་པ་ནི། ཚོགས་བརྒྱད་དག་པའི་ཞིང་ཁམས་ན།། ཡུལ་བརྒྱད་རང་
སྣང་ཚོགས་མཆོད་འདིས།། རང་རིག་བླ་མའི་ཐུགས་དམ་བསྐང་། གཉིས་འཛིན་
རྟོག་པ་དབྱིངས་སུ་མཐོལ།། མི་དགེ་སྡིག་ཚོགས་ཅི་བགྱིས་བཤགས།། དེ་ལྟར་
28

ནམ་མཁའ་མཛོད་ཀྱི་སྒྲུབ་སྐོར།
ཉེས་ཀུན་བྱང་གྱུར་ནས།། བདེ་ཆེན་བླ་མ་ཀུན་བཟང་གི །རང་ཞལ་རང་གིས་
མཇལ་བར་ཤོག །བཅུ་གཉིས་ཁྱད་པར་བསྐང་བ་ནི།། རྣམ་དག་བསླབ་པའི་སྒོར་བཅུག་པའི༎
ཕྱི་ཡི་བླ་མའི་ཐུགས་དམ་བསྐང་།། ཟབ་ལམ་དབང་བཞིའི་མངའ་བདག་ཆེ།།
ནང་གི་བླ་མའི༔ རང་སེམས་སངས་རྒྱས་ངོ་སྤྲད་པའི།། གསང་བའི་བླ༔ བདག་
འཛིན་རྩད་ནས་གཅོད་བྱེད་པ།། ཡང་གསང༔ བཅུ་གསུམ་ཕུད་སྦྱོང་དངོས་གྲུབ་ནི།། ཕྱི་ནང་
དངོས་པོའི་མཚན་མ་ཀུན།། རང་བྱུང་ཡེ་ཤེས་མེ་ཡིས་བསྲེག །འཁོར་འདས་
གཉིས་མེད་མཉམ་པ་ཡི༎ ཐིག་ལེ་ཉག་གཅིག་དངོས་གྲུབ་རྩོལ༎ བཅུ་བཞི་ཚོགས་ལྷག་
བསྔོ་བ་ནི།། ཟག་མེད་ཚོགས་ཀྱི་ལྷག་མ་འདི།། དམིགས་མེད་འགྲོ་བ་ཡོངས་ལ་བསྔོ།།
གཞི་མེད་རྩ་བྲལ་དོན་རྟོགས་ནས།། གཉིས་མེད་ཀློང་དུ་མཉམ་གྱུར་ཅིག །བཅོ་ལྔ་
ཚོགས་སྨོན་འདི་ལྟར་ཏེ། མཐའ་བྲལ་ལྟ་བའི་ཚོགས་ཆེན་འདི།། དམིགས་མེད་ཁྱབ་བདལ་
ཀློང་དུ་བསྔོ།། འཁྲུལ་སྣང་སྒྱུ་མའི་སེམས་ཅན་རྣམས།། དང་པོའི་སངས་རྒྱས་
མྱུར་འགྲུབ་ཤོག །དེ་ནས་སྐུ་བསྟོད་གཞུང་ལྟར་ཏེ།། དྲི་མེད༔ སོགས་སོ། གསུམ་པ་རྗེས་བྱ་སྒོ་དབྱེ་ནི༎
རང་གསལ་རིག་པའི་ལྡེ་མིག་གིས།། གཉུག་མ་རང་ཤར་སྒོ་ཕྱེས་ལ། དམིགས་བྲལ་
བླ་མའི་ཞལ་མཐོང་སྟེ། རྩོལ་མེད་འབྲས་བུ་རང་ལ་རྫོགས།། གཉིས་པ་དབང་བྱིན་དབབ་
པ་ནི།༎། དམིགས་མེད་རང་གསལ་ཕོ་བྲང་ནས།། སྒྲིབ་མེད་རང་རིག་བླ་མ་ཡང་།།
བརྗོད་མེད་མཐའ་བྲལ་སྐུ་བཞེངས་ལ།། འགྱུར་མེད་ལྟ་བའི་བྱིན་ཆེན་ཕོབ།། གསུམ་
པ་ཕྱི་ལྟར་བུམ་དབང་ནི།། རང་སྣང་བརྡ་ཡི་བུམ་པ་རུ།། རང་རིག་བླ་མ་བརྟེན་བཅས་ནས།།
རང་རྩལ་འགག་མེད་དབང་བསྐུར་བས།། རང་གྲོལ་ཆེན་པོའི་དབང་ཐོབ་ཤོག །
བཞི་པ་ནང་ལྟར་རྫས་དབང་ནི།། སྐུ་གཟུགས་གླེགས་བམ་ཕྲེང་བ་འདི།། བླ་མའི་སྐུ་གསུང་
ཐུགས་ཀྱི་རྟེན། བུ་ཁྱེད་གནས་གསུམ་དབང་བསྐུར་བས། ལྷ་སྔགས་ཏིང་འཛིན་
གསལ་གྱུར་ཅིག །ལྔཔ་ཁྱད་པར་ཡེ་དབང་ནི།། གཟའ་གཏད་མཐའ་བྲལ་ཀློང་ཡངས་སུ།།
29

ཀུན་མཁྱེན་ཤར་རྫ་པ་བཀྲ་ཤིས་རྒྱལ་མཚན་གྱི་གསུང་འབུམ།
འཛིན་རྟོག་དྲི་མ་ཀུན་ཞི་ནས། འཁོར་འདས་དབྱེར་མེད་རོ་གཅིག་ཀློང་།། རེ་དོགས་
མེད་པར་གནས་པར་གྱིས། ཨཱཿ དེ་ནས་རྒྱུད་སྲུང་བསྐུལ་བ་དང་།། བྲོ་དང་ཉེ་བསྡུ་བསྔོ་སྨོན་
སོགས།། གཞུང་ལྟར་མཐར་ཕྱུང་བཀྲ་ཤིས་བརྗོད།། ཞེས་ཀྱི་བླ་སྒྲུབ་འདོད་འབྱུང་གིཆ་ལག་ཟུར་ཙམ་
བྲིས་པ་འདི། མཆོག་སྤྲུལ་ཡིད་བཞིན་ལེགས་གྲུབ་དང་།། ཁྱུང་དབོན་ཉི་རྒྱལ་རྣམ་གཉིས་ཀྱིས།། བསྐུལ་
ཕྱིར་རྫ་སྤྲང་མངྒ་ཡིས།། སྐྱབས་གནས་བླ་མའི་གསང་སྒྲུབ་ཀྱི།། ཆ་ལག་སྔར་ཡང་འདིར་གང་འཐད།།
ཟུར་དུ་ཕྱུང་ནས་བྲིས་པའོ།། དགེའོ༎
30

ནམ་མཁའ་མཛོད་ཀྱི་སྒྲུབ་སྐོར།
བླ་མ་རྣམས་ལ་ཕྱག་འཚལ་ལོ། །